Document ID: 32001R1120

Uredba Komisije (ES) št. 1120/2001
z dne 7. junija 2001
o odstopanju od Uredbe (ES) št. 609/2001 v zvezi z izvajanjem nekaterih določb za leto 2001 in o spremembi Uredbe (ES) št. 412/97
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo Komisije (ES) št. 911/2001 [2], in zlasti člena 48 Uredbe,
ob upoštevanju naslednjega:
(1) Uredba Komisije (ES) št. 609/2000 [3] določa podrobna pravila za uporabo Uredbe Sveta (ES) št. 2200/96 glede operativnih programov, operativnih skladov in finančne pomoči Skupnosti ter razveljavlja Uredbo Komisije (ES) št. 411/97 [4].
(2) Člen 11(4) Uredbe (ES) št. 609/2001 določa poznejši rok, in sicer 31. avgust, za plačilo finančne pomoči organizacijam proizvajalcev. Priloga II določa, da morajo države članice vsako leto do 1. junija in do 1. oktobra posredovati Komisiji podatke.
(3) Člen 14(2) Uredbe (ES) št. 609/2001 določa, da je treba vsako leto opraviti preglede pri najmanj 20 % organizacij proizvajalcev.
(4) Te določbe predstavljajo dodatne upravne omejitve za države članice v primerjavi z določbami Uredbe (ES) št. 411/97: za leto 2001 je čas, ki je na razpolago med dnevom začetka veljavnosti Uredbe (ES) št. 609/2001, to je 2. april 2001, in končnimi roki za izvajanje določb členov 11(4), 14(2) in Priloge II, krajši, kot bi bil v običajnem letu uporabe.
(5) Da bi se državam članicam omogočilo, da obravnavajo zahtevke za finančno pomoč organizacij proizvajalcev, kadar je to težko izvesti zaradi navedenih novih upravnih omejitev, se določi nov končni rok, in sicer 15. oktober 2001, za plačilo finančne pomoči v skladu s členom 11(4) Uredbe (ES) št. 609/2001 glede operativnih skladov za leto 2000.
(6) Primerno je določiti nov končni rok, in sicer 31. oktober 2001, do katerega morajo države članice posredovati Komisiji podatke v skladu s Prilogo II k Uredbi (ES) št. 609/2001 glede podatkov za leto 2000.
(7) Primerno je, da se določi stopnja 10 % za minimalni vzorec pregledov, ki jih morajo v letu 2001 opraviti države članice pri organizacijah proizvajalcev v skladu s členom 14(2), če države članice zaradi upravnih razlogov ne morejo zagotoviti pravilnega in celotnega izvajanja te določbe.
(8) Uredba Komisije (ES) št. 412/97 z dne 3. marca 1997 o določitvi podrobnih pravil za uporabo Uredbe Sveta (ES) št. 2200/96 o priznanju organizacij proizvajalcev [5], kakor je bila nazadnje spremenjena z Uredbo (ES) št. 1493/97 [6], v členu 9 določa, da države članice predložijo letno poročilo o organizacijah proizvajalcev. To poročilo so izpodrinile zahteve za poročanje iz Uredbe (ES) št. 609/2001 in ga od leta 2000 dalje ni več treba predložiti službam Komisije.
(9) Ukrepi, predvideni s to uredbo, so v skladu z mnenjem Odbora -
SPREJELA NASLEDNJO UREDBO:
Člen 1
Države članice lahko odložijo plačilo finančne pomoči organizacijam proizvajalcev v skladu s členom 11(4) Uredbe (ES) št. 609/2001 glede operativnih skladov za leto 2000 najpozneje do 15. oktobra 2001.
Člen 2
Države članice posredujejo Komisiji podatke iz Priloge II k Uredbi (ES) št. 609/2001 za leto 2000 najpozneje do 31. oktobra 2001.
Člen 3
Države članice opravijo v letu 2001 preglede v skladu s členom 14(2) Uredbe (ES) št. 609/2001 pri najmanj 10 odstotkih organizacij proizvajalcev in za 30 odstotkov pomoči Skupnosti.
Člen 4
Člen 9 Uredbe (ES) št. 412/97 se razveljavi.
Člen 5
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. junija 2001

Labels: 19
15
17
6